钦定古今图书集成/明伦汇编/家范典/第017卷 > 《阿崔》前人
## 钦定古今图书集成/明伦汇编/家范典/第017卷 > 《阿崔》前人

谢病卧东都，羸然一老夫。孤单同伯道，迟暮过商瞿。
岂料鬓成雪，方看掌弄珠。已衰宁望有，虽晚亦胜无。
兰入前春梦，桑悬昨夜弧。里闾多庆贺，亲戚共欢娱。
腻剃新胎发，香绷小绣襦。玉芽开手爪，酥颗点肌肤。
弓冶将传汝，琴书勿坠吾。未能知寿夭，何暇虑贤愚。
乳气初离壳，啼声渐变雏。何时能返哺，供养白头乌。